ที่ มท ๐๘16.3/ว กรมส่งเสริมการปกครองท้องถิ่น

ถนนนครราชสีมา กทม. ๑๐๓๐๐

กุมภาพันธ์ ๒๕62

เรื่อง การคัดเลือกผู้บังคับบัญชาลูกเสือดีเด่น ประจำปี ๒๕62

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. แนวทางการพิจารณาผู้บังคับบัญชาลูกเสือดีเด่น ฯ จำนวน 1 ชุด 2. แบบรายงาน จำนวน 1 ชุด

ด้วยกรมส่งเสริมการปกครองท้องถิ่นได้รับแจ้งจากสำนักงานลูกเสือแห่งชาติว่า ได้กำหนด การคัดเลือกผู้บังคับบัญชาลูกเสือดีเด่น ประจำปี ๒๕62 เพื่อเป็นขวัญกำลังใจแก่ผู้บังคับบัญชาลูกเสือที่อุทิศตน จนบังเกิดผลดีต่อกิจการลูกเสือ โดยขอความร่วมมือกรมส่งเสริมการปกครองท้องถิ่นพิจารณาคัดเลือกผู้บังคับบัญชาลูกเสือดีเด่น ประจำปี ๒๕62 จากองค์กรปกครองส่วนท้องถิ่น จำนวน ๑๐ คน ประกอบด้วย ประเภทผู้บริหารจำนวน 3 คน ประเภทผู้สอน จำนวน 5 คน และประเภทผู้สนับสนุน จำนวน ๒ คน พร้อมรายละเอียดเอกสารประกอบของแต่ละบุคคลตามแบบ ผบ.ลส. ๑-๓ จัดส่งให้สำนักงานลูกเสือแห่งชาติ เพื่อดำเนินการจัดทำประกาศ และออกใบเกียรติคุณในวันคล้ายวันสถาปนาคณะลูกเสือแห่งชาติ ประจำปี ๒๕62 ต่อไป รายละเอียดปรากฏตามสิ่งที่ส่งมาด้วย

กรมส่งเสริมการปกครองท้องถิ่น พิจารณาแล้วเห็นว่า เพื่อเป็นการส่งเสริมและสนับสนุนให้บุคลากรทางการลูกเสือ สังกัดองค์กรปกครองส่วนท้องถิ่นซึ่งมีความเสียสละปฏิบัติหน้าที่ด้านการลูกเสืออย่างเต็มความสามารถและเกิดประสิทธิภาพ มีโอกาสได้รับการคัดเลือกเป็นผู้บังคับบัญชาลูกเสือดีเด่น ประจำปี ๒๕62 จากสำนักงานลูกเสือแห่งชาติ จึงขอความร่วมมือจังหวัดดำเนินการ ดังนี้

๑. พิจารณาคัดเลือกผู้บังคับบัญชาลูกเสือดีเด่น สังกัดองค์กรปกครองส่วนท้องถิ่น ตามแนวทางการพิจารณาผู้บังคับบัญชาลูกเสือดีเด่น ที่สำนักงานลูกเสือแห่งชาติกำหนด จังหวัดละ ๓ คน ประกอบด้วย

๑.๑ ประเภทผู้บริหาร จำนวน ๑ คน ให้คัดเลือกจากผู้อำนวยการสถานศึกษา โรงเรียนในสังกัดองค์กรปกครองส่วนท้องถิ่น

1.๒ ประเภทผู้สอน จำนวน ๑ คน ให้คัดเลือกจากบุคลากรครู โรงเรียนในสังกัดองค์กรปกครองส่วนท้องถิ่น

1.3 ประเภทผู้สนับสนุน จำนวน ๑ คน ให้คัดเลือกจากผู้อำนวยการสำนักการศึกษา รองผู้อำนวยการสำนักการศึกษา ผู้อำนวยการกองการศึกษา หรือหัวหน้าฝ่ายกิจการโรงเรียน องค์กรปกครองส่วนท้องถิ่นที่มีโรงเรียนในสังกัด

๒. แจ้งรายชื่อผู้บังคับบัญชาลูกเสือที่ได้รับการคัดเลือกตามข้อ ๑ พร้อมรายละเอียดเอกสารประกอบของแต่ละบุคคล ตามแบบ ผบ.ลส. ๑-๓ สิ่งที่ส่งมาด้วย 2 ให้กรมส่งเสริมการปกครองท้องถิ่น ภายในวันที่ 29 มีนาคม ๒๕62 หากพ้นกำหนดดังกล่าวถือว่าสละสิทธิ์

/อนึ่ง...

อนึ่ง กรมส่งเสริมการปกครองท้องถิ่นจะดำเนินการพิจารณาคัดเลือกผู้บังคับบัญชาลูกเสือดีเด่น ประจำปี 2562 ซึ่งได้รับการเสนอชื่อจากแต่ละจังหวัด ให้เหลือผู้สมควรเสนอชื่อเป็นผู้บังคับบัญชาลูกเสือดีเด่น ประจำปี ๒๕62 ตามประเภทและจำนวนที่สำนักงานลูกเสือแห่งชาติกำหนด คือ ประเภทผู้บริหาร จำนวน ๓ คน ประเภทผู้สอน จำนวน ๕ คน และประเภทผู้สนับสนุน จำนวน ๒ คน รวมทั้งสิ้น ๑๐ คน และจะจัดส่งรายชื่อผู้บังคับบัญชาลูกเสือที่ได้รับการคัดเลือกพร้อมรายละเอียดเอกสารประกอบของแต่ละบุคคลตามแบบ ผบ.ลส. ๑-๓ ให้สำนักงานลูกเสือแห่งชาติดำเนินการจัดทำประกาศ และออกใบเกียรติคุณในวันคล้าย วันสถาปนาคณะลูกเสือแห่งชาติ ประจำปี ๒๕62 ต่อไป

จึงเรียนมาเพื่อโปรดพิจารณาดำเนินการ

ขอแสดงความนับถือ

อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

กลุ่มงานส่งเสริมการจัดการศึกษาท้องถิ่น

โทร. ๐-๒๒๔๑-๙๐21-3 ต่อ 206

โทรสาร ๐-๒๒๔๑-๙๐๒๑ ต่อ 218

ผู้ประสานงาน นางสาวกรรณิกา เทศารินทร์ 089-646-2982